
Kereskedelmi forgalomban kapható céklafajták és céklalevek összehasonlító vizsgálata

A zöldség és gyümölcs fogyasztás az elmúlt években előtérbe került az egészséges táplálkozással együtt. A tápanyagban és értékes komponensekben gazdag zöldségek, mint a cékla is, kiemelt jelentőséggel rendelkeznek napjainkban. A cékla fogyasztás pozitív élettani hatásai szinte kimeríthetetlenek, köszönhetően nagy magnézium- és folsavtartalmának, fenolos komponenseinek és színanyagainak.
Dolgozatom célja a céklafogyasztás pozitív élettani hatásainak bebizonyítása, ezért célkitűzéseim között szerepelt a cékla (Beta vulgaris L. ssp. esculenta convar. crassa provar. rubra) értékes beltartalmi tulajdonságainak meghatározása, hogy alátámasszam a szakirodalmak által állítottakat, valamint elősegítsem a céklafogyasztás népszerűsítését.
Méréseimhez mindenki számára elérhető forrásból szereztem be a különböző morfológiájú, leggyakrabban fellelhető céklákat, bio céklaleveket.
A szárazanyagtartalom és az összes szabad aminosav, benne kiemelten számos jelentős aminosav (glutaminsav, glicin, metionin, cisztein + cisztationin) tartalom meghatározás mellett, sor került a minták összes polifenol tartalmának, antioxidáns/redukáló kapacitásának és színanyagtartalmának (betanin, vulgaxantin) meghatározására is.
A vizsgálatokhoz szükséges mérések kiválasztásánál az aminosavtartalom meghatározásán kívül törekedtem a minél egyszerűbb, olcsóbb és a lehető leggyorsabban kivitelezhető mérési módszert kiválasztani, ezért spektrofotometriásan határoztam meg a többi komponenst.
A mérések során bebizonyosodott, hogy a morfológiailag különböző céklák között jelentős, szignifikáns különbség nem volt kimutatható, bár a céklák közül szinte minden vizsgálat során a hosszú cékla bizonyult valamivel jobbnak/értékesebbnek.
Megállapítható volt, hogy a fajtákban, ha eltérően is, a céklák héja rendkívül gazdag értékes komponensekben, melyet a fogyasztás során is érdemes figyelembe venni, felhasználni.
A céklalevek esetén a citromlével dúsított minta tért el szignifikánsan a többitől, köszönhetően a citromban jelen levő értékes komponensei miatt. Az összes polifenol tartalmat és az antioxidáns/redukáló kapacitást pozitívan, a színanyag tartalom meghatározás során mért értékeket negatívan befolyásolta a mintához adott citromlé, ezért megfontolandó, hogy mivel dúsítjuk a nyers céklaleveket.
Véleményem szerint sokkal nagyobb figyelmet kellene fordítani, egy olyan sokoldalú és értékes komponenseket tartalmazó zöldség fogyasztására, mint a cékla, mely mind nyers, mind lé formájában kiváló tápanyagforrás.



